དེ་ཡང་ཁོང་གི་གཟུགས་སྐུའི་བཀོད་པ་ཆོས་དབྱིངས་སུ་ཐིམ་པའི་ཚུལ་བསྟན་པ་ཙམ་གྱི་ཁ་མཚམས་སུ་གསང་མཚན་དབང་གྲགས་རྡོ་རྗེ་སྩལ་ཏེ༧གྱི་ལིང་གཏེར་སྟོན་ཐེག་མཆོག་རྡོ་རྗེ་རིན་པོ་ཆེ་སྐུ་ཕྲེང་སྔ་ཕྱིའི་ཐུན་མོང་མ་ཡིན་པའི་ངོ་མཚར་ཁྱད་ཆོས་དང་བྱིན་རླབས་དངོས་གྲུབ་ཀྱི་མཐུ་ལ་བསྟུན་ནས།མ་འདས་སྤྲུལ་སྐུ་རང་བྱོན་ཞེས་བྱ་བ་སྲིད་ན་མངོན་པར་གྲགས་ཤིང་སྙན་གྲགས་ཀྱི་བ་དན་མཁའ་ལ་གཡོ་བའི་སྤྲུལ་སྐུ་རིན་པོ་ཆེ༧གྱི་ལིང་གཏེར་སྟོན་བདེ་ཆེན་འཇིགས་མེད་རྡོ་རྗེ་དཔལ་བཟང་བོ་མཆོག་བོད་རབ་བྱུང་བཅུ་དྲུག་པའི་ཆུ་ཕོ་རྟལོའི་གཟའ་སྐར་ཕུན་སུམ་ཚོགས་པའི་ཚེས་བཟང་ལ་རིག་འཛིན་གོང་མ་གྱི་ལིང་ཐེག་མཆོག་རྡོ་རྗེ་ཚང་གི་རྒྱལ་སྲས་ཆོས་དབྱིངས་རྒྱ་མཚོ་དང་།ཡུམ་འབྲུག་སྐྱིད་ཚེ་རིང་གཉིས་ཀྱི་སྲས་སུ་བོང་སྟག་ཞོལ་མའི་་སའི་ཆ་རུ་གནས་ཆེན་བྲག་དམར་ལྷུན་པོའི་མདུན་དུ་གསེར་ཞལ་མེ་ཏོག་འདབ་བརྒྱ་སླར་ཡང་དངོས་སུ་མངོན་པར་བཞད་དོ།།